b"\n_START_ARTICLE_\nMont Carmel\n_START_SECTION_\n\xc3\x88poca b\xc3\xadblica\n_START_PARAGRAPH_\nSegons el primer llibre dels Reis de la B\xc3\xadblia, antigament fou un centre d'adoraci\xc3\xb3 de Baal. El profeta Elies va enfrontar-s'hi als sacerdots de la fe Baal acomplint els miracles destinats a provar als israelites la inanitat de les seves creences id\xc3\xb2latres o sincretistes. Despr\xc3\xa9s de la seva vict\xc3\xb2ria, els sacerdots de Baal van ser massacrats per la massa d'israelites al riu proper de Quixon. Els carmelites hi fundaren el convent dedicat a son patr\xc3\xb3 Elies, on es pot veure l'est\xc3\xa0tua restaurada del Profeta; l'original fou rompuda per Fawzi al-Qawuqji, el cap de l'Ex\xc3\xa8rcit \xc3\x80rab d'Alliberaci\xc3\xb3, que lluit\xc3\xa0 contra els jueus a la guerra d'Independ\xc3\xa8ncia del 1948._NEWLINE_Al segle\xc2\xa0iv aC, fou un centre de culte a Zeus. I\xc3\xa0mblic, a la seva vida de Pit\xc3\xa0gores, explica que el fil\xc3\xb2sof hi va estar un temps en solitud fins que un vaixell el port\xc3\xa0 a Egipte. Vespasi\xc3\xa0 va consultar l'oracle de la muntanya (Oraculum Carmeli Dei), que va ser interpretat per Bas\xc3\xadlides.\n_START_SECTION_\nOrde carmelita\n_START_PARAGRAPH_\nAl segle\xc2\xa0v es va establir un temple o convent cristi\xc3\xa0 a la part nord-oest, al lloc on van estar suposadament Elies i Eliseu. Al segle XII, Sant Berthold (mort el 1195) va fundar aqu\xc3\xad un orde religi\xc3\xb3s de l'Esgl\xc3\xa9sia cat\xc3\xb2lica romana, l'Orde del Carmel (o carmelita). Sant Berthold, probablement un pelegr\xc3\xad o un croat, es pos\xc3\xa0 a viure amb un grup d'ac\xc3\xb2lits en una ermita a Terra Santa sobre el Mont Carmel, com ho havia fet abans d'ells el profeta Elies. Aquest ordre fou organitzat cap al 1209 per Sant Albert Avogadro, patriarca llat\xc3\xad de Jerusalem que li don\xc3\xa0 vot de pobresa, solitud i r\xc3\xa8gim vegetari\xc3\xa0. Aquest ordre \xc3\xa9s un dels m\xc3\xa9s importants ordres cat\xc3\xb2lics. El Mont Carmel constitu\xc3\xafx, per tant, lloc sant i de veneraci\xc3\xb3 de la Mare de D\xc3\xa9u del Carme._NEWLINE_Conv\xc3\xa9 tenir en compte que hi ha dos convents importants dels carmelites: un prop de la punta nord-oest de la muntanya, anomenat Stel\xc2\xb7la Maris, prop de la Cova del Profeta Elies, i l'altre just a l'altre costat de la muntanya, a la part sud-est, prop de la ciutat d'Ioqn'am, anomenat K\xc3\xa9ren ha-Carmel \xd7\xa7\xd7\xa8\xd7\x9f \xd7\x94\xd7\x9b\xd7\xa8\xd7\x9e\xd7\x9c en hebreu o Al-Muhraka \xd8\xa7\xd9\x84\xd9\x85\xd8\xad\xd8\xb1\xd9\x83\xd9\x87 en \xc3\xa0rab.\n_START_SECTION_\nCentre mundial Bah\xc3\xa0'\xc3\xad\n_START_PARAGRAPH_\nA la d\xc3\xa8cada de 1950 s'hi acab\xc3\xa0 l'edificaci\xc3\xb3 del Santuari del B\xc3\xa0b que es troba en el punt exacte on Bah\xc3\xa0'u'll\xc3\xa0h digu\xc3\xa9 que s'havia de construir. L'any 2001 s'hi inauguraren les Terrasses Bah\xc3\xa0'\xc3\xads, que recorren tota la muntanya des de molt per sobre del Santuari del B\xc3\xa0b fins a una de les avingudes m\xc3\xa9s c\xc3\xa8ntriques de la ciutat de Haifa, l'avinguda Ben Guri\xc3\xb3n._NEWLINE_A m\xc3\xa9s d'un dels llocs m\xc3\xa9s sagrat pels bah\xc3\xa0'\xc3\xads, tamb\xc3\xa9 \xc3\xa9s el seu centre administratiu. All\xc3\xa0 hi ha la seu de la Casa Universal de Just\xc3\xadcia (\xc3\xb2rgan de govern internacional de la comunitat bah\xc3\xa0'\xc3\xad) i altres edificis de diferents institucions bah\xc3\xa0'\xc3\xads que, junts, conformen l'Arc. \xc3\x89s un lloc de pelegrinatge pels bah\xc3\xa0'\xc3\xads."